**Unde-i primăvara mea?**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Copacii torc sub pătura de nea,

În geamul meu nu râde nicio floare,

La meteo se-anunță doar ninsoare,

Pe unde oare-i primăvara mea?

Pe ce meridian o fi? Nu știu!

Dau telefoane, semnele astrale

Îmi spun povești... Ce puncte cardinale

Ascund o primăvară sub chipiu?

Zilele-s reci, te caut, mă frământ,

Aștept un semn... Afară parcă-i toamnă,

O vreme albă-gri ce mă condamnă

Să-ți scriu poeme pe aripi de vânt.

- Departe de aici se-adună-n stol

Noianele de stele fără nume,

Întunecat, ca de sfârșit de lume,

Stă cerul, către seară. Carambol

De gânduri care-și caută traseu

Spre primăveri destul întârziate,

Trec herghelii de viscol prin cetate,

Doar focul toarce calm în șemineu.

Ce iarnă se așterne peste noi,

Un început de rugă nesfârșită,

Când noaptea iar ne duce în ispită

Și primăvara vine înapoi.

Ioan Grigoraș Liliana Trif